Die Wonderwerker - Tiens | LitNet
Ek het vandag die film oor Eugéne Marais gesien en na my mening is dit 'n topgehalte-werk, met spelers uit die boonste rakke. Dit is met die ou motors, perdekar en ou huis met meubels van die era in die regte tydperk geplaas, sodat 'n mens die atmosfeer van daardie jare goed kan aanvoel, ook die doenigheid op so 'n plaas.
Dit beeld net een greep uit sy lewe uit, die tydperk wat hy op die plaas Rietfontein by 'n gesin gewoon het. Daar het hy navorsing gedoen oor bobbejane en termiete en ook ander diere bestudeer en aangehou as troeteldiere. Ook sy morfienverslawing word goed uitgebeeld.
Daar is ook liefdesintriges en jaloesie (sal ek sê van hoogstaande gehalte?).
Myns insiens kom sy digkuns egter nie tot sy reg in die prent nie, miskien was daar nie genoeg tyd daarvoor nie.
Ek is al vir jare 'n liefhebber van Marais se gedigte en die mistieke en soms depressiewe aura om hom en sy werke. Sover ek kan onthou was die eerste werk van hom wat ek gelees het, toe ek nog 'n tiener was, Burgers van die berge, 'n gewilde en nie noodwendig wetenskaplike boek oor bobbejane. Later jare het ek Die siel van die mier gelees in 'n Engelse vertaling, 'n boek wat my bekoor het met sy verrassende en interessante besonderhede oor diere en veral termiete. In omtrent 1974 het my suster my sy biografie as geskenk gegee, die titel is Die groot verlange, geskryf deur Leon Rousseau.